b'\n_START_ARTICLE_\nAlonzo Mourning\n_START_SECTION_\nSrednja \xc5\xa1kola i sveu\xc4\x8dili\xc5\xa1te\n_START_PARAGRAPH_\nPoha\xc4\x91ao je srednju \xc5\xa1kolu Indian River High School. Na tre\xc4\x87oj godini srednje \xc5\xa1kole, Mourning je svoju mom\xc4\x8dad odveo do 51 pobjede i osvajanja dr\xc5\xbeavnog naslova. Kao senior, prosje\xc4\x8dno je postizao 25 poena, 15 skokova i 12 blokada po utakmici, te je te sezone osvojio brojne nagrade za igra\xc4\x8da godine, uklju\xc4\x8duj\xc4\x87i nagrade za igra\xc4\x8da godine po magazinima "USA Today", "Parade", "Gatorade" i dr. Nakon srednje \xc5\xa1kole odlu\xc4\x8dio se na poha\xc4\x91anje sveu\xc4\x8dili\xc5\xa1ta Georgetown. Ubrzo se nametnuo kao sjajan obrambeni igra\xc4\x8d te je ve\xc4\x87 u freshman sezoni predvodio cijelu ligu u blokadama. Zbog svojih sjajnih igara izabran je u All-American mom\xc4\x8dad.\n_START_SECTION_\nCharlotte Hornets\n_START_PARAGRAPH_\nIzabran je kao 2. izbor NBA drafta 1992. od strane Charlotte Hornetsa. Ve\xc4\x87 u prvoj sezoni Mourning je opravdao visoku poziciju na draftu s prosjekom od 21 poena, 10.2 skokova i 3.47 blokada. Na kraju sezone izabran je u All-Rookie prvu petorku te je zavr\xc5\xa1io kao drugi, iza Shaquille O\'Neala, u poretku za novaka godine. Mourning je tako\xc4\x91er u samo 49 nastupa postavio rekord fran\xc5\xa1ize Hornetsa po broju blokada, a mo\xc5\xbeda najsjajniji trenutak u Mourningovoj rookie sezoni, dogodio se 5. svibnja 1993. godine, u \xc4\x8detvrtoj utakmici prvog kruga doigravanja protiv Boston Celticsa, kada je Mourning s udaljenosti od nekih \xc5\xa1est metara pogodio ko\xc5\xa1 sa zvukom sirene kojim je Hornetsima donio pobjedu 104:103 i prolazak u drugi krug doigravanja._NEWLINE_U sezoni 1994./95. Mourning je prosje\xc4\x8dno postizao 21.3 poena, 9.9 skokova i 2.92 blokada po utakmici te je zajedno sa suigra\xc4\x8dem Larryem Johnsonom odveo Hornetse do 50 pobjeda i \xc4\x8detvrtog mjesta na Istoku. U prvom krugu doigravanja susreli su se s Chicago Bullsima, koji su ih svladali rezultatom 3-1.\n_START_SECTION_\nMiami Heat\n_START_PARAGRAPH_\nNakon tri provedene sezone u Hornetsima, Mourning je mijenjan u Miami Heat. U prvoj sezoni u dresu Miamia, Mourning je prosje\xc4\x8dno postizao 23.2 poena, 10.4 skokova i 2.7 blokada po utakmici te je odveo mom\xc4\x8dad do osmog mjesta na Istoku. U prvom krugu doigravanja Miami se susreo s Chicago Bullsima koji su ih bez ve\xc4\x87eg problema pobijedili u tri utakmice. U sezoni 1996./97. Mourning je prosje\xc4\x8dno postizao 19.8 poena, 9.9 skokova i 2.9 blokada te je svojim sjajnim igrama Miamiu osigurao finale Isto\xc4\x8dne konferencije. U finalu Istoka ponovno su se susreli s Chicago Bullsima koji su ih svladali u pet utakmica i kasnije osvojili i NBA naslov._NEWLINE_Idu\xc4\x87e sezone Mourning je igrao sjajno, ali su ih New York Knicksi izbacili ve\xc4\x87 u prvom krugu doigravanja. U sezoni 1999./00. Mourning je prosje\xc4\x8dno postizao 20.1 poena, 11 skokova i 3.9 blokada te je zajedno sa Timom Hardawayom odveo Miami sve do polufinala Istoka. U polufinalu Istoka susreli su se s New York Knicksima, koji ih nakon duge i iscrpljuju\xc4\x87e serije izbacuju rezultatom serije 4-3. Te iste sezone Mourning je uvr\xc5\xa1ten u All-NBA prvu petorku te je osvojio svoju prvu nagradu za obrambenog igra\xc4\x8da godine. U sezoni 2000./01. Miami je imao mom\xc4\x8dad spremnu za pohod na naslov, ali nekoliko dana prije sezone Mourningu je otkrivena te\xc5\xa1ka bolest bubrega te je zbog toga bio prisiljen propustiti pet mjeseci sezone. Nakon dijagnoze Mourning je 2002. odigrao All-Star utakmicu, ali je zbog bojazni za zdravlje propustio sezonu 2002./03. te je nakon isticanja ugovora s Miamiem postao slobodan igra\xc4\x8d.\n_START_SECTION_\nNew Jersey Nets\n_START_PARAGRAPH_\n2003. godine Mourning je kao slobodan igra\xc4\x8d potpisao \xc4\x8detverogodi\xc5\xa1nji ugovor s New Jersey Netsima, ali je 25. studenog 2003. objavio umirovljenje zbog te\xc5\xa1ke bolesti bubrega.19. prosinca iste godine, Mourning se podvrgnuo uspje\xc5\xa1noj transplantaciji bubrega te se na treninge Netsa vratio nakon nekoliko mjeseci. Tijekom sezone 2004./05. ostvario je nekoliko nastupa u regularnom dijelu, ali nije odigrao nikakvu zna\xc4\x8dajniju ulogu u mom\xc4\x8dadi. Nakon zamjene Kenyona Martina u Nuggetse, Mourning se oglasio te je \xc5\xbeelio zamjenu. 17. prosinca 2004. Mourning je mijenjan u Toronto Raptorse, ali su Raptorsi ubrzo otkupili njegov ugovor zbog "lo\xc5\xa1eg" zdravstvenog stanja. Nakon ponovnog otpu\xc5\xa1tanja, Mourning je potpisao veteranski minimum te se vratio u Miami.\n_START_SECTION_\nPovratak u Miami\n_START_PARAGRAPH_\nNakon zavr\xc5\xa1ene sezone, Mourning se \xc5\xbealio da je do\xc5\xa1ao u gubitni\xc4\x8dku mom\xc4\x8dad. Me\xc4\x91utim uprava Miamia povukla je pravi potez dovo\xc4\x91enjem Shaquillea O\'Neala, koji je zajedno s Dwyaneom Wadeom stvorio sjajan tandem. 1. o\xc5\xbeujka 2005. Mourning je potpisao produ\xc5\xbeenje ugovora te je postao kvalitetna zamjena s klupe za O\'Neala. Tijekom sezone 2005./06. Mourning je bio od velike pomo\xc4\x87i dvojcu Wade-O\'Neal u ostvarivanju drugog najboljeg omjera lige te je tijekom tog razdoblja od navija\xc4\x8da Heata dobio nadimak "The Ultimate Warrior". Mourning je sezonu zavr\xc5\xa1io s prosjekom od 7.8 poena, 5.5 skokova i 2.7 blokada za samo 20 minuta u igri. U doigravanju, Miami je svladao Chicago Bullse, New Jersey Netse i Detroit Pistonse te su time ostvarili prvo NBA finale u povijesti fran\xc5\xa1ize. U NBA finalu, prtiv Dallas Mavericksa, slavio je Miami rezultatom serije 4-2, a Mourning je u odlu\xc4\x8duju\xc4\x87oj \xc5\xa1estoj utakmici postigao 8 poena, 6 skokova i 5 blokada. To je ujedno bio i prvi NBA prsten u Mourningovoj dugogodi\xc5\xa1njoj karijeri._NEWLINE_Nakon osvajanja naslova, Mourning je objavio ostanak u Miamiu i obranu naslova unato\xc4\x8d brojnim ponudama drugih klubova. U prve 24 utakmice sezone 2006./07., Mourning je prosje\xc4\x8dno postizao 6 poena, 3.8 skokova i 1.75 blokada, ali je tijekom utakmice s Atlanta Hawksima ozlijedio koljeno te je dosta dugo bio izvan terena. U sezoni 2007./08. Mourning je postao vode\xc4\x87im strijelcem fran\xc5\xa1ize Miamia, a kona\xc4\x8dno umirovljenje objavio je 22. sije\xc4\x8dnja 2009. godine. 30. o\xc5\xbeujka 2009. uprava Miami Heata je tijekom poluvremena utakmice Miami-Orlando i slu\xc5\xbebeno umirovila Mourningov dres s brojem 33.\n_START_SECTION_\nTransplantacija bubrega\n_START_PARAGRAPH_\n25. studenog 2003. godine, Mourningov ne\xc4\x87ak, Jason Cooper ga je posjetio u bolnici. Iako se nisu vidjeli \xc4\x8dak 25 godina, Cooper mu je odlu\xc4\x8dio darovati jedan od bubrega. Zbog pregleda i ostalih potrebnih stvari, transplantacija se odu\xc5\xbeila. Me\xc4\x91utim nekoliko dana kasnije Mourning je primio obavijest da mu ne\xc4\x87akov bubreg odgovara te se 19. prosinca 2003. podvrgnuo transplantaciji kojom je dobio ne\xc4\x87akov lijevi bubreg.\n_START_SECTION_\nHumanitarni rad\n_START_PARAGRAPH_\n1997. godine, Mourning je osnovao zakladu "Alonzo Mourning Charities Inc." kako bi pomogao brojnim siroma\xc5\xa1nim obiteljima. Nakon \xc5\xa1to mu je dijagnosticirana bolest bubrega, Mourning je pokrenuo kampanju pod nazivom "Zo\xe2\x80\x99s Fund for Life" kako bi pomogao u lije\xc4\x8denju takvih bolesti te istra\xc5\xbeivanju za sprije\xc4\x8davanje bolesti. 2007. godine Mourning je zajedno s Andreom Agassijem, Muhammadom Alijem, Lanceom Armstrongom, Tonyem Hawkom i ostalim poznatim sporta\xc5\xa1ima osnovao zakladu, pod nazivom "Athletes for Hope", koja poti\xc4\x8de profesionalne sporta\xc5\xa1e da se priklju\xc4\x8de humanitarnim akcijama te milijune drugih da pomognu svojoj zajednici.'